**ข้อบัญญัติองค์การบริหารส่วนตำบลท่าจะหลุง**

**เรื่อง การบริหารกิจการสถานีสูบน้ำด้วยไฟฟ้าบ้านหนองกก พ.ศ. ๒๕6๑**

**(กรณี องค์การบริหารส่วนตำบลและกลุ่มผู้ใช้น้ำร่วมกันบริหารจัดการ)**

**………………………………..**

โดยที่เป็นการสมควรตราข้อบัญญัติองค์การบริหารส่วนตำบลท่าจะหลุง ว่าด้วยการบริหารกิจการสถานีสูบน้ำด้วยไฟฟ้าบ้านหนองกก

อาศัยอำนาจตามความในมาตรา 71 แห่งพระราชบัญญัติสภาตำบลและองค์การบริหารส่วนตำบล พ.ศ.2537 และที่แก้ไขเพิ่มเติม ประกอบมาตรา 16 แห่งพระราชบัญญัติกำหนดแผนและขั้นตอนการกระจายอำนาจให้แก่องค์กรปกครองส่วนท้องถิ่น พ.ศ.2542 องค์การบริหารส่วนตำบลท่าจะหลุง โดยได้รับความเห็นชอบของสภาองค์การบริหารส่วนตำบลท่าจะหลุง และนายอำเภอโชคชัย จึงตราข้อบัญญัติ ไว้ดังนี้

ข้อ 1 ข้อบัญญัตินี้เรียกว่า “ข้อบัญญัติองค์การบริหารส่วนตำบลท่าจะหลุง เรื่อง การบริหารกิจการสถานีสูบน้ำด้วยไฟฟ้าบ้านหนองกก พ.ศ.๒๕61”

ข้อ ๒ ข้อบัญญัตินี้ให้ใช้บังคับในเขตองค์การบริหารส่วนตำบลท่าจะหลุง นับแต่วันถัดจากวันที่ได้ประกาศไว้ โดยเปิดเผย ณ ที่ทำการองค์การบริหารส่วนตำบลท่าจะหลุง

ข้อ 3 ให้นายกองค์การบริหารส่วนตำบลท่าจะหลุง เป็นผู้รักษาการตามข้อบัญญัตินี้ โดยมีอำนาจออกข้อบังคับเกี่ยวกับการบริหารกิจการสถานีสูบน้ำ และแต่งตั้งพนักงานเพื่อดำเนินการตามข้อบัญญัตินี้

**หมวด ๑**

**ข้อความทั่วไป**

ข้อ 4 ในข้อบัญญัตินี้

“ องค์การบริหารส่วนตำบล” หมายถึง องค์การบริหารส่วนตำบลท่าจะหลุง

“ สถานีสูบน้ำ ” หมายความว่า สถานีสูบน้ำด้วยไฟฟ้าที่องค์การบริหารส่วนตำบลได้รับการถ่ายโอนจากส่วนราชการ และรวมถึงสถานีสูบน้ำด้วยไฟฟ้าที่องค์การบริหารส่วนตำบลได้ก่อสร้างขึ้นเองด้วย

“ เกษตรกรรม ” หมายความว่า การทำนา ทำไร่ ทำสวน ประมง เลี้ยงสัตว์ หรือเกษตรกรรมประเภทอื่น

“ กลุ่มผู้ใช้น้ำ ” หมายความว่า กลุ่มบุคคลที่ได้มารวมตัวจัดตั้งขึ้น เพื่อดำเนินงานเกี่ยวกับการจัดการน้ำและใช้น้ำจากสถานีสูบน้ำ เพื่อการเกษตรกรรม ทั้งที่ได้จดทะเบียนตามกฎหมายหรือโดยการรับรองจากองค์การบริหารส่วนตำบล

“ สมาชิกผู้ใช้น้ำ ” หมายความว่า ผู้ที่ประกอบอาชีพด้านการเกษตรกรรมที่มีพื้นที่ทำการเกษตรอยู่ในเขตบริการของสถานีสูบน้ำขององค์การบริหารส่วนตำบลท่าจะหลุง และได้สมัครเป็นสมาชิกของกลุ่มผู้ใช้นั้นโดยผู้นั้นจะมีกรรมสิทธิ์ในที่ดินสำหรับทำเกษตรกรรมหรือในฐานะผู้เช่าก็ได้

“ คณะกรรมการ ” หมายความว่า คณะกรรมการบริหารกิจการสถานีสูบน้ำที่อยู่ในเขตขององค์การบริหารส่วนตำบล

“ ประธานกรรมการ ” หมายความว่า ประธานคณะกรรมการบริหารกิจการสถานีสูบน้ำที่อยู่ในเขตขององค์การบริหารส่วนตำบล

“ กรรมการ ” หมายความว่า กรรมการบริหารกิจการสถานีสูบน้ำที่อยู่ในเขตขององค์การบริหารส่วนตำบล

“ ข้อบังคับ ” หมายความว่า ข้อบังคับเกี่ยวกับการบริหารกิจการสถานีสูบน้ำ ซึ่งออกโดยองค์การบริหารส่วนตำบล

ข้อ ๕ สถานีสูบน้ำด้วยไฟฟ้าบ้านหนองกก เป็นทรัพย์สินขององค์การบริหารส่วนตำบลท่าจะหลุง และมอบหมายให้คณะกรรมการดำเนินการบริหารในเรื่องใดเรื่องหนึ่งได้ตามที่กำหนดไว้ในข้อบังคับ

**หมวด ๒**

**คณะกรรมการบริหารกิจการสถานีสูบน้ำ**

ข้อ ๖ ให้มีคณะกรรมการบริหารสถานีสูบน้ำของสถานีสูบน้ำแต่ละแห่ง มีจำนวนไม่น้อยกว่า ๗ คน แต่ไม่เกิน ๑๕ คน ประกอบด้วยผู้แทนองค์การบริหารส่วนตำบลไม่น้อยกว่ากึ่งหนึ่ง และผู้แทนกลุ่มผู้ใช้น้ำ ที่ได้รับเลือกตั้งจากสมาชิกกลุ่มผู้ใช้น้ำในพื้นที่บริการของสถานีสูบน้ำนั้น

ให้องค์การบริหารส่วนตำบลเป็นผู้จัดให้มีการคัดเลือกคณะกรรมการของผู้แทนกลุ่มเกษตรกรผู้ใช้น้ำวรรคหนึ่งให้แล้วเสร็จภายในสามสิบวัน นับแต่ข้อบัญญัตินี้มีผลใช้บังคับ

ให้กรรมการคัดเลือกกันเองให้มีประธานกรรมการหนึ่งคน รองประธานกรรมการหนึ่งคน เหรัญญิกหนึ่งคน และเลขานุการหนึ่งคน

ให้ประธานกรรมการเป็นผู้แทนของคณะกรรมการ

ข้อ ๗ บุคคลที่จะได้รับการคัดเลือกจากสมาชิกผู้ใช้น้ำให้เป็นกรรมการต้องมีคุณสมบัติ ดังต่อไปนี้

(๑) เป็นสมาชิกของกลุ่มผู้ใช้น้ำ

(๒) มีสัญชาติไทยและมีอายุไม่ต่ำกว่ายี่สิบปีบริบูรณ์

(๓) มีภูมิลำเนาหรือถิ่นที่อยู่ประจำ และมีชื่ออยู่ในทะเบียนบ้านในหมู่บ้านหรือชุมชนนั้นๆ ติดต่อกันมาแล้วไม่น้อยกว่าหนึ่งร้อยแปดสิบวัน และเป็นสมาชิกผู้ใช้น้ำของกิจการสถานีสูบน้ำที่ตนจะดำรงตำแหน่งกรรมการ

(๔) เป็นบุคคลที่ประกอบอาชีพสุจริตไม่ประพฤติตนเป็นภัยต่อสังคม

ข้อ ๘ บุคคลที่มีลักษณะดังต่อไปนี้ เป็นบุคคลต้องห้ามมิให้มีสิทธิได้รับการคัดเลือกจากสมาชิก

ผู้ใช้น้ำให้เป็นกรรมการ คือ

(๑) เป็นภิกษุ สามเณร นักพรต หรือนักบวช

(๒) หูหนวกและเป็นใบ้ซึ่งไม่สามารถอ่านและเขียนได้

(๓) ติดยาเสพติดให้โทษ

(๔) เคยถูกไล่ออก ปลดออก หรือให้ออกจากราชการ หน่วยงานของรัฐหรือรัฐวิสาหกิจ เพราะทุจริตต่อหน้าที่หรือถือว่ากระทำการทุจริตและประพฤติมิชอบในวงราชการ

ข้อ ๙ กรรมการมีวาระอยู่ในตำแหน่งคราวละสองปีนับตั้งแต่วันเลือกตั้ง แต่อาจดำรงตำแหน่งติดต่อกันได้ เมื่อได้รับการคัดเลือกอีก

ข้อ ๑๐ กรรมการที่ได้รับคัดเลือกจากสมาชิกผู้ใช้น้ำพ้นจากตำแหน่งเมื่อ

(๑) ถึงคราวออกตามวาระ

(๒) ตาย

(๓) ลาออกโดยยื่นหนังสือลาออกต่อประธานกรรมการกลุ่มผู้ใช้น้ำ กรณีที่ยังไม่มีประธาน กรรมการกลุ่มผู้ใช้น้ำหรือประธานกรรมการกลุ่มผู้ใช้น้ำลาออกให้ยื่นหนังสือลาออกต่อผู้บริหารท้องถิ่น

(๔) ไปเสียจากหมู่บ้านหรือชุมชนนั้น

(๕) ปรากฏภายหลังว่าขาดคุณสมบัติตามข้อ ๗ หรือมีลักษณะต้องห้ามตามข้อ ๘

(๖) ต้องโทษจำคุกฐานกระทำความผิดในคดีอาญา ยกเว้นการกระทำผิดในคดีลหุโทษหรือกระทำความผิดโดยประมาท

ข้อ ๑๑ กรรมการซึ่งเป็นผู้แทนองค์การบริหารส่วนตำบลตาม ข้อ ๖ นอกจากจะพ้นตำแหน่ง ตามข้อ ๑๐ แล้ว อาจจะพ้นตำแหน่งตามที่นายกองค์การบริหารส่วนตำบลมีคำสั่งให้พ้นจากตำแหน่ง

ข้อ ๑๒ กรณีกรรมการที่เป็นผู้แทนกลุ่มผู้ใช้น้ำว่างลงเพราะเหตุอื่นใดนอกจากครบวาระให้องค์การบริหารส่วนตำบล จัดให้มีการเลือกตั้งกรรมการแทนตำแหน่งที่ว่างภายในสิบห้าวันนับแต่วันที่ตำแหน่งว่างลงและให้ผู้ซึ่งได้รับเลือกแทนนั้นอยู่ในตำแหน่งได้เพียงวาระที่เหลืออยู่ของผู้ซึ่งตนแทน เว้นแต่กรณีตำแหน่งที่ว่างลงที่วาระที่เหลือไม่ถึงหนึ่งร้อยแปดสิบวัน องค์การบริหารส่วนตำบลจะไม่จัดให้มีการเลือกตั้งแทนตำแหน่งกรรมการที่ว่างลงก็ได้

ข้อ ๑๓ ในการประชุมคณะกรรมการต้องมีกรรมการเข้าประชุมไม่น้อยกว่ากึ่งหนึ่งจึงจะเป็นองค์ประชุม

ข้อ ๑๔ มติที่ประชุมให้ถือเสียงข้างมาก หากคะแนนเสียงเท่ากันให้ประธานเป็นผู้ชี้ขาดและให้ถือว่า

เป็นที่สุด

ข้อ ๑๕ ในกรณีที่มีการแต่งตั้งที่ปรึกษาคณะกรรมการที่ปรึกษามีสิทธิเข้าร่วมประชุมและมีสิทธิแสดงความคิดเห็นใดๆ ก็ได้ แต่ไม่มีสิทธิออกเสียงลงมติ

ข้อ ๑๖ ผู้ที่ได้รับมอบหมายให้เก็บเงินค่าใช้น้ำ ให้ได้รับค่าตอบแทนคิดเป็นร้อยละ ๕ ของอัตราค่าน้ำ ค่าตอบแทนอาจเปลี่ยนแปลงได้ตามมติที่ประชุมเสียงส่วนใหญ่ของสมาชิกผู้ใช้น้ำ โดยคำนึงถึงความหนักเบาของภาระหน้าที่ และฐานะทางการเงินและการคลังของสถานีสูบน้ำ

**หมวด ๓**

**การบริหารกิจการสถานีสูบน้ำ**

ข้อ ๑๗ รูปแบบการบริหารกิจการสถานีสูบน้ำให้เป็นไปตามข้อบังคับที่องค์การบริหารส่วนตำบลกำหนด

ข้อบังคับตามวรรคหนึ่ง องค์การบริหารส่วนตำบลอาจมอบหมายให้คณะกรรมการดำเนินการ ดังนี้

(๑) เงื่อนไขการรับสมัครสมาชิก

(๒) สิทธิและหน้าที่ของสมาชิก

(๓) กำหนดเวลาการสูบน้ำและพื้นที่ที่จะได้รับน้ำ

(๔) อัตราค่าน้ำ ค่าบริการ และค่าธรรมเนียมที่จะเรียกเก็บจากสมาชิก

(๕) เงื่อนไขเกี่ยวกับการขอใช้น้ำ การยกเลิกการใช้น้ำ

(๖) หน้าที่ของคณะกรรมการผู้บริหารกิจการสถานีสูบน้ำ

(๗) หน้าที่อื่นๆ

ข้อ ๑๘ การประชุมสมาชิกผู้ใช้น้ำต้องมีสมาชิกเข้าประชุมเกินกว่ากึ่งหนึ่งของจำนวนสมาชิกผู้ใช้น้ำทั้งหมด จึงจะถือเป็นองค์ประชุมและให้ประธานกรรมการบริหารกิจการสถานีสูบน้ำ เป็นประธานในที่ประชุม

ข้อ ๑๙ ผู้ที่ประสงค์จะใช้น้ำจากสถานีสูบน้ำ จะต้องยื่นความประสงค์ขอใช้น้ำเป็นลายลักษณ์อักษร ต่อคณะกรรมการบริหารกิจการสถานีสูบน้ำด้วยไฟฟ้า

ข้อ ๒๐ ค่าธรรมเนียมการขอใช้น้ำ ค่าปรับ ค่าเชื่อมต่อการใช้น้ำ ให้เป็นไปตามข้อบังคับ

ข้อ ๒๑ ผู้ใดที่ทำให้ทรัพย์สินของสถานีสูบน้ำสูญหาย ผู้นั้นต้องชดใช้ค่าเสียหายให้แก่องค์การบริหาร

ส่วนตำบล

ข้อ ๒๒ ผู้ใดทุจริตเอาน้ำจากสถานีสูบน้ำไปใช้ หรือเปลี่ยนแปลงแก้ไขตัวเลขในมาตรวัดน้ำหรือกระทำการใดๆ ก็ตามเพื่อเอาน้ำจากสถานีสูบน้ำไปใช้ ให้งดจ่ายน้ำทันที และจะต้องชดใช้ค่าเสียหายให้แก่องค์การบริหารส่วนตำบล

ข้อ ๒3 กรณีที่มีการยกเลิกการใช้น้ำหรือโอนให้ผู้อื่น ต้องแจ้งให้คณะกรรมการทราบเป็นลายลักษณ์อักษร และได้รับอนุญาตจากคณะกรรมการเสียก่อนจึงสิ้นสุดการเป็นผู้ใช้น้ำ มิฉะนั้นจะถือว่ายังเป็นผู้ใช้น้ำอยู่และจะต้องรับผิดชอบจ่าย ค่าน้ำตามที่คณะกรรมการหรือผู้ได้รับมอบหมายเรียกเก็บ

**หมวด ๔**

**การรับเงิน การเก็บรักษาเงิน และการจ่ายเงิน**

ข้อ ๒๔ ระยะเวลาในการเก็บค่าน้ำ และระยะเวลาในการค้างชำระค่าน้ำ ให้เป็นไปตามรูปแบบดังต่อไปนี้

(๑) องค์การบริหารส่วนตำบลเป็นผู้ดำเนินกิจการเอง การเก็บค่าน้ำขององค์การบริหารส่วนตำบลให้เก็บเป็นรายเดือนตามข้อบัญญัติดังนี้

(๑.๑) การสูบน้ำโดยมีวัตถุประสงค์เพื่อการเกษตร จะมีการเรียกเก็บเงินค่าพลังงานไฟฟ้าที่ใช้ในการสูบน้ำจากเกษตรกรในอัตรา ๐.๖๐ บาท ต่อหน่วยพลังงานไฟฟ้าที่ใช้ไป

(๑.๒) การสูบน้ำโดยมีวัตถุประสงค์เพื่อการอุปโภคบริโภคจะเรียกเก็บค่าน้ำจากหน่วยงานท้องถิ่น เช่น การประปา อบต.ที่นำน้ำไปใช้ในอัตรา ๐.๕๐ บาท ต่อลูกบาศก์เมตร

ข้อ 2๕ สถานีสูบน้ำอาจมีรายได้ ดังนี้

(1) เงินค่าน้ำ

(2) เงินค่าธรรมเนียม เงินค่าปรับ

(3) เงินบริจาค

(๔) เงินอุดหนุนจากองค์การบริหารส่วนตำบล

ข้อ 2๖ สถานีสูบน้ำอาจมีรายจ่าย ดังนี้

(1) รายจ่ายในการดำเนินการเกี่ยวกับระบบจ่ายน้ำ การบำรุงรักษาซ่อมแซมและการขยายกิจการสถานีสูบน้ำ

(2) รายจ่ายในการบริหารกิจการสถานีสูบน้ำ เช่น ค่าจ้างเจ้าหน้าที่ ค่าวัสดุ อุปกรณ์

(๓) ค่าใช้จ่ายอื่นๆ ตามที่องค์การบริหารส่วนตำบลกำหนด เช่น ค่าเบี้ยประชุมหรือค่าตอบแทน

คณะกรรมการบริหารกิจการและบำรุงรักษาสถานีสูบน้ำ

ข้อ 27 ให้คณะกรรมการหรือผู้ที่คณะกรรมการมอบหมายเป็นผู้เก็บรักษาเงินของกิจการสถานีสูบน้ำและนำรายได้ของกิจการสถานีสูบน้ำนำฝากธนาคารทั้งจำนวนภายในวันที่มีรายได้ ถ้าฝากในวันที่มีรายได้ไม่ทันให้นำฝากในวันทำการถัดไป และให้คณะกรรมการมอบหมายกรรมการอย่างน้อย ๒ คน เป็นผู้มีอำนาจเบิกจ่ายเงินของกิจการสถานีสูบน้ำ

ข้อ ๒๘ กรณีที่มีเหตุผลความจำเป็นที่คณะกรรมการจะต้องดำเนินการใดๆ เพื่อแก้ไขปัญหาการบริหารงานหรือเพื่อประโยชน์ในการให้บริการแก่ประชาชน และกรณีนั้นมิได้กำหนดไว้ในข้อบัญญัติหรือข้อบังคับ ให้คณะกรรมการแจ้งขอความเห็นชอบจากนายกองค์การบริหารส่วนตำบลก่อนที่จะดำเนินการ

ประกาศ ณ วันที่ 16 เดือน มีนาคม พ.ศ.2561

ลงชื่อ

(นายมานิตย์ นิจกระโทก)

นายกองค์การบริหารส่วนตำบลท่าจะหลุง

**เห็นชอบ**

(ลงชื่อ)

(นายบัลลังก์ ไวทย์ศิริ)

นายอำเภอโชคชัย